تورکیه-‌نین میللی مودافعه ناظیری حولوصی آکار تورک عسگری‌نین دیگر عملیات‌لاردا اولدوغو کیمی "زیتون دالی" عملیاتیندا دا قهرمانلیق یاراتدیغینی سؤیله‌دی.
تورکیه-‌نین میللی مودافعه ناظیری حولوصی آکار تورکیه سلاح‌لی قوه‌لری باش قرارگاه رئیسی یاشار گولر، قورو قوه‌لری قوموتانی ژنرال اومید دوندار، حربی دنیز قوه‌لری قوموتانی آدمیرا‌لی آدنان اؤزبال و حربی هاوا قوه‌لری قوموتانی ژنرال حسن کوچوک آک یوز ایله حاتای-داکی بیرلیک‌لره باش چکدی.
عفرین-ده کی ترور هدف‌لرینه قارشی آپاریلان و موفقیتله باشا چاتان "زیتون دالی" عملیاتیندا ایشتیراک ائدن  قوموتانلار ایله گؤروشن آکار 20 ژانویه 2018-جی ایلده باشلایان عملیاتین اولوسلار آراسی حقوقا اویغون، تورکیه-‌نین حاق‌لارینی و حقوقونو قورویا‌جاق شکیلده، اینسان حاق‌لارینی پوزما‌دان، مظلوم و گوناه‌سیز اینسان‌لارا ضرر وئرمه‌دن، چئوره یه، تاریخی، دینی تیکی‌لی‌لره هئچ بیر ضرر وورما‌دان مارسین 18-ده بؤیوک بیر اوغورلا باشا چاتدیریلدیغینی خاطیرلاتدی.
آکار: "ممحتجیک دیگر عملیات‌لاردا اولدوغو کیمی "زیتون دالی" عملیاتیندا دا قهرمانلیق یاراتدی، بؤیوک بیر اوغور الده ائتدی" دئدی.
حاضردا منبیچ و فراتین دوغوسونون پروبلئم‌لی ساحه‌لر اولدوغونو ایفاده ائدن حولوصی آکار بونونلا علاقه‌دار لازیمی حاضرلیق‌لارین آپاریلدیغینی و پلان‌لارین توتولدوغونو بیلدیردی.
یئری و زامانی گلدیگینده بورادا عملیات‌لارین آپاریلاجاغینی وورغولایان آکار: "بو فعالیت‌لری حیاتا کئچیررکن سوریه-نین ده، عراق-ین دا اراضی بوتؤو‌لوگونه، سیاسی بوتون‌لوگونه حؤرمتله یاناشیریق" دئدی.
هدف‌لری‌نین تروریستلر اولدوغونو قئید ائدن ناظیر: "هئچ کیمی شوبهه‌سی اولماسین، بیزیم هدفیمیز تروریستلر دیر، اصلا و قطعا کورد قارداش‌لاریمیز دئییل‌دیر. بئله بیر شئی آغلیمیزا گلمز" دئیه دانیشدی.
آکار ترورلا موباریزه‌نین سون تروریست ضررسیزلشدیریلندک داوام ائدجگینی بیلدیره‌رک دئدی: "اؤلکه‌میزین گونئی ینده سوریه-نین قوزییینده هر هانسی بیر شکیلده ترور کوریدورونون یارادیلماسینا اصلا ایجازه وئرمه‌یه‌جییک. بئله بیر شئی اصلا موذاکیره موضوعسو اولا بیلمز. سرحدلریمیزین، خالقیمیزین امنیتی اوچون الیمیزده گلن هر شئیی ائتدیک و ائتمه‌یه داوام ائدجییک".
